text: খেলার সময়ম্যানসিটির জয়রথ ছুটছেই
  ছুটেই চলছে ম্যানচেস্টার সিটির জয়রথ। সিটিজেনদের টানা ১৬ লিগ ম্যাচ জয়ের রাতে ৪-১ গোলে হেরেছে স্পাররা। ১৮ ম্যাচে ১৭ জয়ে ৫২ পয়েন্ট নিয়ে রাজত্ব ভালভাবেই দখলে রেখেছে গার্দিওয়ালা বাহিনী। আরেক ম্যাচে, প্যারিস সেন্ট জার্মেইয়ের কাছে ৪-১ গোলে বিধ্বস্ত হয়েছে রেনে।
  চারদিকে চলছে বড় দিনের প্রস্তুতি। সমর্থকদের উৎসবে মেতে ওঠার ক্ষণটা আরো রঙিন করে তুলেছে ম্যানচেস্টার সিটি। একের পর এক জয়ে সিটিজেনরা হয়ে উঠেছে অদম্য। এবার তাদের আগুনে পুড়ে ছারখার টটেনহ্যাম হটস্পার।
  এর আগে ইতিহাদে ম্যাচের শুরুতেই এগিয়ে যায় ম্যানচেস্টার সিটি। ১৪ মিনিটে মিডফিল্ডার লে রয় সানের কর্নারে দুর্দান্ত এক গোল করেন ইকায়া গুন্ডোগান। ৭০ মিনিটে ব্যবধান দ্বিগুণ করেন কেভিন ডি ব্রুইন। ব্যবধান বাড়াতে এ যাত্রায় তাকে বলের যোগান দিয়েছেন গুন্ডোগান।
  ৫ মিনিট পরই পেনাল্টি পায় সিটি। কিন্তু এ সুযোগটা কাজে লাগাতে পারেনি গার্দিওয়ালার শীষ্যরা। প্রথম দফায় গ্যাব্রিয়েল জেসুসের শট পোস্টে লেগে ফিরে এলে, দ্বিতীয়বারও তা জ্বালে জড়াতে পারেননি স্টারলিং। ৮০ মিনিটে ভুলের প্রায়শ্চিত্ত করেছেন এ ইংলিশ মিডফিল্ডার। দারুণ গোলে দলকে ৩-০ তে এগিয়ে নেন তিনি।
  দশ মিনিট পর স্টারলিংয়ের দ্বিতীয় গোলে ৪-০ তে লিড নেয় ম্যানচেস্টার সিটি। যোগ করা সময়ে অতিথিদের হয়ে সান্তনাসূচক একটি গোল করেন ক্রিস্টিয়ান এরিকসেন। আর তাতেই নিজেদের মাঠে সমর্থকদের বড় জয় উপহার দিয়েই মাঠ ছাড়ে সিটি।
  রোজন পার্কে ম্যাচের চার মিনিটে এমবাপের ক্রসে পিএসজি'কে লিড এনে দেন নেইমার। ১৭ মিনিটেই জুনিয়র সর্তীর্থের সহায়তার যোগ্য প্রতিদান দেন ব্রাজিলিয়ান ফরোয়ার্ড। এমবাপে ও নেইমার জুটিতে ২-০ তে এগিয়ে যায় পিএসজি। প্রথমার্ধ শেষ হওয়ার আগেই আরো দু'বার ব্যবধান বাড়াতে পারতো উনাই এমেরির দল। কিন্তু রেনে গোলরক্ষক হতাশ করেছেন কাভানি ও নেইমারকে।
  ৫৩ মিনিটে মুখে হাসি ফোটে স্বাগতিক সমর্থকদের। মুবেলের গোলে ব্যবধান কমায় রেনে। কিন্তু ৬৩ মিনিটে বেনজামিন আন্দ্রে লাল কার্ড দেখে মাঠ ছাড়লে দশ জনের দল নিয়ে আবারো বিপাকে পড়ে যায় তারা। সে ধাক্কা আর সামলে উঠতে পারেনি রেনে।
  ৭৫ মিনিটে নেইমারের সহায়তায় দলকে ৩-১ এ এগিয়ে নেন কাভানি। এ মৌসুমে এটি এ উরুগুইয়ানের ১৮তম গোল। গোলের আনন্দ হজম করে ওঠার আগেই আবারো পিএসজিকে বড় লিড এনে দেন নেইমার। শেষদিকে ডিফেন্ডার কিমপেমবে লাল কার্ড পেয়ে মাঠ ছাড়লে পিএসজিও পরিণত হয় দশ জনের দলে। তবে, তাতে দলের জয়ে কোন প্রভাব পড়েনি।